title: Regulamentul de punere în aplicare (UE) 2017/881 al Comisiei din 23 mai 2017 de punere în aplicare a Regulamentului (CE) nr. 763/2008 al Parlamentului European și al Consiliului privind recensământul populației și al locuințelor, în ceea ce privește modalitățile și structura rapoartelor de calitate, precum și formatul tehnic pentru transmiterea datelor și de modificare a Regulamentului (UE) nr. 1151/2010 (Text cu relevanță pentru SEE. )

text:
               24.5.2017

               RO

               Jurnalul Oficial al Uniunii Europene

               L 135/6

         REGULAMENTUL DE PUNERE ÎN APLICARE (UE) 2017/881 AL COMISIEI
   din 23 mai 2017
   de punere în aplicare a Regulamentului (CE) nr. 763/2008 al Parlamentului European și al Consiliului privind recensământul populației și al locuințelor, în ceea ce privește modalitățile și structura rapoartelor de calitate, precum și formatul tehnic pentru transmiterea datelor și de modificare a Regulamentului (UE) nr. 1151/2010
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 763/2008 al Parlamentului European și al Consiliului din 9 iulie 2008 privind recensământul populației și al locuințelor (1), în special articolul 5 alineatul (5) și articolul 6 alineatul (3),
   întrucât:

               (1)

               Regulamentul (CE) nr. 763/2008 instituie reguli comune pentru furnizarea decenală de date complete referitoare la populație și locuințe.

               (2)

               În temeiul Regulamentului (UE) 2017/712 al Comisiei (2), următorul recensământ al populației și al locuințelor ar trebui să se raporteze la anul de referință 2021.

               (3)

               Regulamentul (UE) nr. 1151/2010 al Comisiei (3) a stabilit modalitățile și structura rapoartelor de calitate, precum și formatul tehnic pentru transmiterea datelor privind recensământul populației și al locuințelor pentru anul de referință 2011.

               (4)

               În scopul realizării următorului recensământ al populației și al locuințelor din 2021 și pentru a evalua calitatea datelor transmise Comisiei (Eurostat), este necesar să se stabilească noi modalități și structura rapoartelor de calitate, precum și formatul tehnic pentru transmiterea datelor.

               (5)

               În conformitate cu articolul 5 alineatul (5) din Regulamentul (CE) nr. 763/2008, statele membre ar trebui să transmită datele și metadatele validate în format electronic, folosind formatul tehnic adecvat care urmează să fie adoptat de către Comisie. Inițiativa privind schimbul de date și metadate statistice (SDMX) referitoare la standardele statistice și tehnice pentru schimbul și punerea în comun a datelor și metadatelor, pe care se bazează proiectul Census Hub, a fost lansată de Banca Reglementelor Internaționale, Banca Centrală Europeană, Comisia (Eurostat), Fondul Monetar Internațional, Organizația pentru Cooperare și Dezvoltare Economică (OCDE), Organizația Națiunilor Unite și Banca Mondială. Pentru schimbul de statistici oficiale, SDMX și Census Hub oferă standarde statistice, tehnice și pentru transmiterea datelor. Prin urmare, ar trebui să se introducă un format tehnic în conformitate cu standardele respective.

               (6)

               Regulamentul (UE) nr. 1151/2010 prevede obligația statelor membre de a stoca datele obținute în urma recensământului populației și al locuințelor pentru anul de referință 2011 până la 1 ianuarie 2025. Pentru a permite utilizatorilor să realizeze comparații între cele două recensăminte, datele recensământului din 2011 ar trebui să fie disponibile până la 1 ianuarie 2035, în paralel cu datele din 2021.

               (7)

               Prin urmare, Regulamentul (UE) nr. 1151/2010 ar trebui modificat în consecință.

               (8)

               Măsurile prevăzute în prezentul regulament sunt conforme cu avizul Comitetului Sistemului Statistic European,

         ADOPTĂ PREZENTUL REGULAMENT:
   Articolul 1
   Obiect
   Prezentul regulament stabilește modalitățile și structura rapoartelor statelor membre privind calitatea datelor pe care le transmit Comisiei (Eurostat) în urma recensământului populației și al locuințelor pentru anul de referință 2021, precum și formatul tehnic de transmitere a datelor.
   Articolul 2
   Definiții
   În sensul prezentului regulament, se aplică definițiile și specificațiile tehnice stabilite în Regulamentul (CE) nr. 763/2008, în Regulamentul de punere în aplicare (UE) 2017/543 al Comisiei (4) și în Regulamentul (UE) 2017/712.
   Se aplică, de asemenea, următoarele definiții:

               1.

               prin „unitate statistică” se înțelege unitatea de observare de bază, și anume o persoană fizică, o gospodărie, o familie, un spațiu locativ sau o locuință convențională;

               2.

               prin „enumerare individuală” se înțelege colectarea de informații referitoare la fiecare unitate statistică astfel încât caracteristicile sale să poată fi înregistrate în mod separat și combinate cu alte caracteristici;

               3.

               prin „simultaneitate” se înțelege faptul că informațiile obținute în cadrul unui recensământ se referă la același moment în timp (dată de referință);

               4.

               prin „universalitate în cadrul unui teritoriu definit” se înțelege faptul că datele sunt furnizate pentru toate unitățile statistice din cadrul unui teritoriu definit cu precizie. Atunci când unitățile statistice sunt persoane, „universalitatea în cadrul unui teritoriu definit” înseamnă că datele sunt furnizate pe baza informațiilor referitoare la toate persoanele care au reședința obișnuită pe teritoriul definit (populația totală);

               5.

               prin „disponibilitatea datelor la nivel de zone restrânse” se înțelege disponibilitatea datelor pentru zonele geografice restrânse și pentru grupuri mici de unități statistice;

               6.

               prin „periodicitate definită” se înțelege efectuarea de recensăminte în mod regulat, la începutul fiecărui deceniu, inclusiv continuitatea registrelor;

               7.

               prin „sursă de date” se înțelege ansamblul înregistrărilor de date privind unități statistice și/sau evenimente referitoare la unitățile statistice, care constituie o bază directă pentru producerea datelor de recensământ privind una sau mai multe tematici specifice legate de o populație-țintă determinată;

               8.

               prin „populație-țintă” se înțelege ansamblul tuturor unităților statistice dintr-o zonă geografică definită la data de referință, care se califică pentru raportare cu privire la una sau mai multe tematici specifice. Fiecare unitate statistică validă este luată în considerare doar o singură dată;

               9.

               prin „populație-țintă estimată” se înțelege cea mai bună estimare disponibilă a populației-țintă. Ea corespunde populației de recensământ la care se adaugă sub-acoperirea și din care se scade supra-acoperirea;

               10.

               prin „populație de recensământ” se înțelege ansamblul de unități statistice care este reprezentat în mod faptic de rezultatele recensământului privind una sau mai multe tematici specifice pentru o populație-țintă stabilită. Înregistrările de date referitoare la populația de recensământ sunt cele existente în sursa de date pentru populația-țintă stabilită, incluzând toate înregistrările imputate și excluzând toate înregistrările șterse. Dacă o sursă de date cuprinde, ca un principiu metodologic, înregistrări de date privind doar un eșantion de unități statistice din populația sa țintă estimată, populația de recensământ include ansamblul complementar de unități statistice, pe lângă unitățile statistice din eșantion;

               11.

               prin „ansamblu complementar de unități statistice” se înțelege ansamblul acelor unități statistice care aparțin unei populații-țintă estimate, dar cu privire la care sursa de date nu conține înregistrări de date, din cauza metodologiei de eșantionare utilizate;

               12.

               prin „evaluare a acoperirii” se înțelege un studiu privind diferența dintre o populație-țintă stabilită și populația de recensământ corespunzătoare;

               13.

               prin „anchetă de control” se înțelege un sondaj desfășurat la puțin timp după recensământ, în scopul evaluării gradului de acoperire și a conținutului;

               14.

               prin „sub-acoperire” se înțelege ansamblul tuturor unităților statistice care aparțin unei populații-țintă stabilite, dar care nu sunt incluse în populația de recensământ corespunzătoare;

               15.

               prin „supra-acoperire” se înțelege ansamblul tuturor unităților statistice care aparțin unei populații de recensământ utilizată pentru a raporta cu privire la o populație-țintă stabilită, dar care nu aparțin populației-țintă respective;

               16.

               prin „imputarea înregistrării” se înțelege atribuirea unei înregistrări de date, artificială dar plauzibilă, exact unei zone geografice la nivelul geografic cel mai detaliat pentru care sunt produse datele de recensământ și imputarea acestei înregistrări de date într-o sursă de date;

               17.

               prin „ștergerea înregistrării” se înțelege actul care constă în ștergerea sau ignorarea/neluarea în considerare a unei înregistrări de date care este inclusă într-o sursă de date utilizată pentru a raporta cu privire la o populație-țintă stabilită, dar care nu furnizează nicio informație valabilă cu privire la nicio unitate statistică a populației-țintă respective;

               18.

               prin „imputarea unui element” se înțelege inserarea unei valori artificiale dar plauzibile cu privire la o anumită tematică într-o înregistrare de date care există deja într-o sursă de date, dar care nu conține această valoare sau conține o valoare care nu este considerată plauzibilă;

               19.

               prin „date bazate pe chestionar” se înțelege date care sunt obținute, la origine, de la respondenți consultați prin intermediul unui chestionar în cadrul unei colectări de date statistice care se referă la un anumit moment în timp stabilit;

               20.

               prin „realizarea legăturii dintre înregistrări” se înțelege procesul de fuzionare a informațiilor provenite din diferite surse de date prin compararea înregistrărilor referitoare la unități statistice individuale și fuzionarea informațiilor referitoare la aceeași unitate statistică;

               21.

               prin „identificator unic” se înțelege o variabilă sau un set de variabile în înregistrările de date ale unei surse de date sau ale unei liste de unități statistice care este utilizată:

                           —

                           pentru a verifica dacă sursa de date (sau lista de unități statistice) include maximum o înregistrare de date pentru fiecare unitate statistică; și/sau

                           —

                           pentru realizarea legăturii dintre înregistrări;

               22.

               prin „registru” se înțelege un repertoriu de informații despre unitățile statistice care este actualizat în mod direct în caz de evenimente care afectează unitățile statistice;

               23.

               prin „date bazate pe registru” se înțelege date care figurează într-un registru sau sunt extrase din acesta;

               24.

               prin „punerea în concordanță a registrelor” se înțelege realizarea legăturii dintre înregistrări în care toate sursele de date puse în concordanță sunt conținute în registre;

               25.

               prin „extragerea datelor” se înțelege procesul care constă în recuperarea informațiilor recensământului din informațiile conținute într-un registru și care se referă la unități statistice individuale;

               26.

               prin „codificare” se înțelege procesul de transformare a datelor în coduri care reprezintă clase în cadrul unui nomenclator;

               27.

               prin „captare” se înțelege procesul prin care datele colectate sunt importate într-o formă potrivită pentru o prelucrare ulterioară;

               28.

               prin „prelucrarea înregistrărilor” se înțelege procesul de verificare și de modificare a înregistrărilor de date astfel încât acestea să devină plauzibile, păstrând totodată principalele lor elemente;

               29.

               prin „generarea unei gospodării” se înțelege identificarea unei gospodării private în conformitate cu conceptul de gospodărie-locuință astfel cum este definit în anexa la Regulamentul de punere în aplicare (UE) 2017/543 sub tematica „Statutul gospodăriei”;

               30.

               prin „generarea unei familii” se înțelege identificarea unei familii pe baza informațiilor care indică dacă persoanele trăiesc în aceeași gospodărie, în absența unor date sau cu date incomplete privind legăturile de rudenie dintre persoane. Prin „familie” se înțelege „nucleu familial”, astfel cum este definit în anexa la Regulamentul de punere în aplicare (UE) 2017/543 sub tematica „Situația familială”;

               31.

               prin „absența de informații privind unitatea” se înțelege faptul că nu se poate colecta nicio dată cu privire la o unitate statistică care face parte din populația de recensământ;

               32.

               prin „controlul divulgării datelor statistice” se înțelege metodele și procedeele puse în aplicare pentru minimizarea riscului de divulgare a datelor referitoare la unități statistice individuale atunci când se publică informații statistice;

               33.

               prin „estimare” se înțelege calcularea unor estimări statistice cu ajutorul unei formule matematice și/sau al unui algoritm aplicat datelor disponibile;

               34.

               prin „definiția structurii de date” se înțelege un set de metadate structurale asociate unui ansamblu de date, care include informații privind modul în care tematicile sunt asociate măsurilor, dimensiunilor și atributelor unui hipercub, precum și privind defalcările, informațiile despre reprezentarea datelor și a metadatelor descriptive aferente.

         Articolul 3
   Metadatele și raportul de calitate
   Statele membre raportează Comisiei (Eurostat), până la 31 martie 2024, informațiile generale, precum și datele privind calitatea și metadatele specificate în anexa la prezentul regulament, cu referire la recensământul populației și al locuințelor pentru anul de referință 2021 și la datele și metadatele transmisie Comisiei (Eurostat) în temeiul Regulamentului (UE) 2017/712.
   Articolul 4
   Sursele de date
   Statele membre raportează cu privire la orice sursă (surse) de date utilizată (utilizate) pentru colectarea informațiilor necesare în vederea îndeplinirii cerințelor prevăzute în Regulamentul (CE) nr. 763/2008, în special pentru:

               (a)

               a îndeplini caracteristicile esențiale enumerate la articolul 2 punctul (i) din Regulamentul (CE) nr. 763/2008;

               (b)

               a reprezenta populația-țintă;

               (c)

               a respecta specificațiile tehnice relevante prevăzute în Regulamentul de punere în aplicare (UE) 2017/543; și

               (d)

               a contribui la furnizarea de date pentru programul de date statistice prezentat în Regulamentul (UE) 2017/712.

         Articolul 5
   Accesul la informațiile relevante
   (1)   Statele membre oferă Comisiei (Eurostat), la cererea acesteia, acces la toate informațiile relevante pentru evaluarea calității datelor și metadatelor transmise în temeiul Regulamentului (UE) 2017/712.
   (2)   În vederea respectării dispozițiilor de la alineatul (1), statele membre nu sunt obligate să furnizeze Comisiei (Eurostat) microdate sau date confidențiale.
   Articolul 6
   Formatul tehnic de transmitere a datelor
   Formatul tehnic care trebuie să fie utilizat pentru transmiterea datelor și metadatelor pentru anul de referință 2021 este formatul SDMX (Statistical Data and Metadata eXchange), astfel cum este pus în aplicare prin Census Hub. Statele membre transmit datele solicitate în conformitate cu definițiile structurii de date și cu specificațiile tehnice aferente furnizate de către Comisie (Eurostat). Statele membre stochează datele și metadatele solicitate până la 1 ianuarie 2035, pentru orice transmitere ulterioară solicitată de către Comisie (Eurostat).
   Articolul 7
   Modificarea Regulamentului (UE) nr. 1151/2010
   La articolul 6 din Regulamentul (UE) nr. 1151/2010, a treia teză se înlocuiește cu următorul text:

      „Statele membre stochează datele și metadatele pentru anul de referință 2011 până la 1 ianuarie 2035. Statele membre nu sunt obligate să modifice sau să revizuiască aceste date după 1 ianuarie 2025. Statele membre care aleg, totuși, să facă acest lucru informează Comisia (Eurostat) cu privire la modificările sau revizuirile efectuate, înainte ca acestea să fie puse în aplicare.”

   Articolul 8
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 23 mai 2017.

            Pentru Comisie

            Președintele

         Jean-Claude JUNCKER

      (1)  JO L 218, 13.8.2008, p. 14.

      (2)  Regulamentul (UE) 2017/712 al Comisiei din 20 aprilie 2017 de stabilire a anului de referință și a programului de date statistice și de metadate privind recensământul populației și al locuințelor prevăzut de Regulamentul (CE) nr. 763/2008 al Parlamentului European și al Consiliului (JO L 105, 21.4.2017, p. 1).

      (3)  Regulamentul (UE) nr. 1151/2010 al Comisiei din 8 decembrie 2010 de punere în aplicare a Regulamentului (CE) nr. 763/2008 al Parlamentului European și al Consiliului privind recensământul populației și al locuințelor în ceea ce privește modalitățile și structura rapoartelor de calitate, precum și a formatului tehnic pentru transmiterea datelor (JO L 324, 9.12.2010, p. 1).

      (4)  Regulamentul de punere în aplicare (UE) 2017/543 al Comisiei din 22 martie 2017 de stabilire a normelor de aplicare a Regulamentului (CE) nr. 763/2008 al Parlamentului European și al Consiliului privind recensământul populației și al locuințelor în ceea ce privește specificațiile tehnice ale tematicilor și ale defalcărilor lor (JO L 78, 23.3.2017, p. 13).

      ANEXĂ

         Conținutul și structura rapoartelor de calitate pentru transmiterea datelor

      Informațiile din metadatele textuale și cantitative referitoare la recensămintele populației și ale locuințelor efectuate în statele membre pentru anul de referință 2021 cuprind următoarele secțiuni:
      1.   PREZENTARE GENERALĂ

      1.1.   Context juridic
      1.2.   Organisme responsabile
      2.   SURSE DE DATE

      2.1.   Clasificarea surselor de date în conformitate cu articolul 4 alineatul (1) din Regulamentul (CE) nr. 763/2008
      2.2.   Lista surselor de date utilizate pentru recensământul din 2021
      2.3.   Matricea „Surse de date x tematici”
      2.4.   Caracterul adecvat al surselor de date: nivelul de concordanță între sursele de date și caracteristicile esențiale [articolul 4 alineatul (4) din Regulamentul (CE) nr. 763/2008]
      2.4.1.   Enumerare individuală;

      2.4.2.   Simultaneitate;

      2.4.3.   Universalitate în cadrul unui teritoriu definit;

      2.4.4.   Disponibilitatea datelor la nivel de zone restrânse;

      2.4.5.   Periodicitate definită.

      3.   CICLUL DE VIAȚĂ AL RECENSĂMÂNTULUI

      3.1.   Data de referință

      Statele membre transmit Comisiei (Eurostat) data de referință în conformitate cu articolul 3 din Regulamentul (UE) 2017/712.
      3.2.   Pregătirea și realizarea colectării de date

      3.2.1.   Date bazate pe chestionar

                  —

                  proiectarea și testarea chestionarelor (inclusiv copii din toate chestionarele finale);

                  —

                  întocmirea unor eventuale liste de adrese, pregătirea activității de teren, cartografie, publicitate;

                  —

                  colectarea datelor (inclusiv activitatea de teren);

                  —

                  obligația legală de a colecta informații, stimulente pentru furnizarea de informații veridice sau motive posibile pentru furnizarea de informații false.

            3.2.2.   Date bazate pe registru

                  —

                  crearea de registre noi începând cu 2011 (după caz);

                  —

                  reorganizarea registrelor existente, începând cu 2011 (inclusiv modificări privind conținutul registrelor, ajustarea populației de recensământ, ajustarea definițiilor și/sau a specificațiilor tehnice) (după caz);

                  —

                  menținerea registrelor (pentru fiecare registru utilizat pentru recensământul din 2021), inclusiv:

                              —

                              conținutul registrului (unități statistice și informații referitoare la acestea, orice prelucrare a unei înregistrări și/sau orice imputare a unei înregistrări/a unui element în registru);

                              —

                              responsabilități administrative;

                              —

                              obligația legală de a înregistra informațiile, stimulente pentru furnizarea de informații veridice și motive posibile pentru furnizarea de informații false;

                              —

                              întârzieri de raportare, în special întârzieri legale/oficiale, întârzieri de înregistrare a datelor, raportări cu întârziere;

                              —

                              evaluarea și soluționarea cazurilor de neînregistrare, de absență a dezînregistrării și de înregistrări multiple;

                              —

                              orice revizuire majoră a registrelor sau actualizare a înregistrărilor care afectează datele recensământului din 2021, periodicitatea revizuirii registrelor;

                              —

                              utilizarea, inclusiv „utilizarea statistică a registrului în alte scopuri decât cele ale recensământului” și „utilizarea registrului în alte scopuri decât cele statistice (de exemplu, în scopuri administrative)”;

                  —

                  punerea în concordanță a registrelor și realizarea legăturii dintre acestea (inclusiv identificatorul sau identificatorii unici utilizați pentru realizarea legăturii între înregistrări);

                  —

                  extragerea datelor.

            3.2.3.   Date colectate prin intermediul unui eșantion

      Pentru tematicile pentru care au fost colectate informații prin intermediul unui eșantion, metadatele descriu, de asemenea:

                  —

                  planul de sondaj;

                  —

                  metodologiile utilizate pentru orice estimări, modelări sau imputări;

                  —

                  distorsionări posibile ale estimărilor datorate metodologiilor aplicate;

                  —

                  formulele și algoritmii utilizați pentru calcularea erorii standard.

            3.2.4.   Date colectate prin metode combinate (date bazate pe mai multe tipuri de surse de date)

      Pentru tematicile pentru care au fost colectate informații prin metode combinate, metadatele cuprind, de asemenea:

                  —

                  o descriere a metodelor (tipurile de surse de date utilizate și modul în care informațiile care provin din surse diferite au fost combinate, modul în care diferitele surse și metode utilizate se completează și se susțin reciproc și, dacă este cazul, care părți ale populației au fost acoperite prin care sursă);

                  —

                  orice alte aspecte referitoare la calitate legate de procesul de utilizare a unor metode combinate.

            3.3.   Prelucrarea și evaluarea

      3.3.1.   Prelucrarea datelor [inclusiv captarea, codificarea, variabila (variabilele) de identificare, prelucrarea înregistrărilor, imputarea înregistrărilor, ștergerea înregistrărilor, estimarea, legăturile de înregistrări, inclusiv variabila (variabilele) utilizată (utilizate) pentru realizarea legăturilor de înregistrări, generarea gospodăriilor și a familiilor, măsuri pentru a identifica sau a limita absența de informații privind unitatea];
      3.3.2.   Activități de evaluare a gradului de acoperire, metodologia de tratare a non-răspunsurilor, anchetă/anchete ulterioare recensământului (dacă este cazul), validarea finală a datelor: metoda de evaluare a sub-acoperirii și a supra-acoperirii, inclusiv informații privind calitatea estimațiilor sub-acoperirii și a supra-acoperirii.
      3.4.   Diseminarea (canale de diseminare, asigurarea confidențialității statistice, inclusiv controlul divulgării datelor statistice)
      3.5.   Măsuri de asigurare a raportului cost-eficacitate

      4.   EVALUAREA CALITĂȚII DATELOR

      4.1.   Comparabilitatea

      Pentru fiecare tematică, statele membre raportează cu privire la orice deviere față de conceptele și definițiile solicitate sau cu privire la orice practică a statului membru care ar putea afecta comparabilitatea datelor la nivelul Uniunii.
      Pentru tematica „Statutul activității curente”, statele membre raportează cu privire la orice metode de estimare utilizate pentru ajustarea datelor astfel încât acestea să îndeplinească mai bine definiția stabilită în anexa la Regulamentul de punere în aplicare (UE) 2017/543 al Comisiei. Statele membre raportează cu privire la măsura în care sursele de date și orice metode de estimare folosite conduc la abateri de la definiția „Statutului activității curente” stabilită în respectivul regulament.
      4.2.   Actualitate și punctualitate

      Următoarele informații trebuie să fie furnizate la nivel național:

                  —

                  data/datele de transmitere a datelor către Comisie (Eurostat), defalcate pe hipercuburi;

                  —

                  data/datele a(le) revizuirii/revizuirilor majore ale datelor transmise Comisiei (Eurostat), defalcate pe hipercuburi;

                  —

                  data/datele de transmitere a metadatelor.

            În cazul unor revizuiri majore efectuate la 1 aprilie 2024 sau ulterior, statele membre raportează în mod separat data (datele) respective către Comisie (Eurostat) în termen de o săptămână.
      4.3.   Coerență

      Statele membre raportează orice neconcordanțe semnificative între datele transmise în diferitele seturi de date definite în Regulamentul (UE) 2017/712.
      4.4.   Acoperire și precizie

      Pentru a indica gradul de acoperire, următoarele valori absolute trebuie să fie furnizate pentru totalurile de persoane la nivel național și să fie dezagregate în funcție de sex și grupe mari de vârstă, astfel cum sunt definite în Regulamentul de punere în aplicare (UE) 2017/543:

                  (a)

                  populația de recensământ;

                  (b)

                  numărul total al imputărilor de înregistrări;

                  (c)

                  numărul total al ștergerilor de înregistrări;

                  (d)

                  sub-acoperire (estimată);

                  (e)

                  supra-acoperire (estimată);

                  (f)

                  populația-țintă estimată.

            Pentru evaluarea preciziei, următoarele valori absolute trebuie să fie furnizate pentru totalurile de persoane la nivel național și să fie dezagregate în funcție de sex și grupe mari de vârstă, astfel cum sunt definite în Regulamentul de punere în aplicare (UE) 2017/543:

                  (a)

                  populația de recensământ;

                  (b)

                  numărul de înregistrări de date observate cu privire la tematică obținute prin recensământul tradițional;

                  (c)

                  numărul de înregistrări de date observate cu privire la tematică obținute din registrele administrative;

                  (d)

                  numărul de înregistrări de date observate cu privire la tematică obținute din anchetele prin sondaj;

                  (e)

                  numărul de înregistrări de date observate cu privire la tematică obținute din surse multiple de date;

                  (f)

                  ansamblul complementar de unități statistice cu privire la tematică (pentru eșantioane);

                  (g)

                  numărul de observații imputate cu privire la tematică;

                  (h)

                  numărul de înregistrări care conțin informații lipsă cu privire la tematică.

            Valorile absolute de mai sus pentru evaluarea preciziei trebuie să fie furnizate pentru următoarele tematici ale recensământului:

                  (a)

                  starea civilă legală (LMS);

                  (b)

                  situația familială (FST);

                  (c)

                  Statutul gospodăriei (HST);

                  (d)

                  statutul activității curente (CAS);

                  (e)

                  ocupația (OCC);

                  (f)

                  activitatea economiei naționale (IND);

                  (g)

                  statutul profesional (SIE);

                  (h)

                  localizarea locului de muncă (LPW);

                  (i)

                  nivelul de educație absolvit (EDU);

                  (j)

                  țara/locul nașterii (POB);

                  (k)

                  țara de cetățenie (COC);

                  (l)

                  anul sosirii în țară începând cu 2010 (YAT);

                  (m)

                  anul sosirii în țară începând cu 1980 (YAE);

                  (n)

                  locul de reședință obișnuită cu un an înainte de recensământ (ROY);

                  (o)

                  aranjamente locative (HAR).

            4.5.   Exhaustivitate

      Statele membre raportează cu privire la gradul de exhaustivitate a datelor în ceea ce privește cerințele din Regulamentul (CE) nr. 763/2008. Ele trebuie să ofere detalii cu privire la eventuale tematici de recensământ sau defalcări asociate pentru care nu sunt furnizate date.
      4.6.   Relevanță

      Trebuie să fie furnizate informații la nivelul Uniunii privind următoarele aspecte:

                  (a)

                  acțiuni întreprinse pentru a identifica și a satisface nevoile utilizatorilor;

                  (b)

                  monitorizarea amplorii extragerilor de date.


title: Regulamentul de punere în aplicare (UE) 2017/968 al Comisiei din 8 iunie 2017 prin care se acordă Republicii Capului Verde o derogare temporară de la normele privind originea preferențială prevăzute în Regulamentul delegat (UE) 2015/2446 în ceea ce privește preparatele sau conservele de fileuri de macrou și preparatele sau conservele de fileuri de melvă sau ton negru

text:
               9.6.2017

               RO

               Jurnalul Oficial al Uniunii Europene

               L 146/13

         REGULAMENTUL DE PUNERE ÎN APLICARE (UE) 2017/968 AL COMISIEI
   din 8 iunie 2017
   prin care se acordă Republicii Capului Verde o derogare temporară de la normele privind originea preferențială prevăzute în Regulamentul delegat (UE) 2015/2446 în ceea ce privește preparatele sau conservele de fileuri de macrou și preparatele sau conservele de fileuri de melvă sau ton negru
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 64 alineatul (6) și articolul 66 litera (b),
   întrucât:

               (1)

               Capul Verde este o țară care beneficiază de sistemul generalizat de preferințe (SGP) prevăzut în Regulamentul (UE) nr. 978/2012 al Parlamentului European și al Consiliului (2). Prin Regulamentul de punere în aplicare (UE) nr. 439/2011 al Comisiei (3), Republicii Capului Verde i-a fost acordată o derogare de la Regulamentul (CEE) nr. 2454/93 al Comisiei (4) în ceea ce privește definirea conceptului de „produse originare” folosit în cadrul sistemului SGP. Cererea se referea la un volum anual de 2 500 de tone pentru preparatele sau conservele de fileuri de macrou și de 875 de tone pentru preparatele sau conservele de fileuri de melvă sau ton negru. În temeiul derogării solicitate și în limita acestor cantități, aceste produse au fost considerate ca fiind originare din Capul Verde, chiar și în cazul în care, în pofida faptului că sunt produse în Capul Verde, au fost obținute din pești neoriginari. După ce a fost prelungită de două ori, derogarea a expirat la 31 decembrie 2016.

               (2)

               Prin scrisoarea din data de 27 septembrie 2016, Capul Verde a solicitat o prelungire a derogării respective pentru aceleași volume anuale, pentru o perioadă de doi ani, de la 1 ianuarie 2017 până la 31 decembrie 2018, în așteptarea intrării în vigoare a noului Acord de parteneriat economic (denumit în continuare „APE”) dintre Uniunea Europeană și Africa de Vest, parafat la 30 iunie 2014. În temeiul regulilor sale de cumulare, acest nou acord va permite industriei de prelucrare a peștelui din Capul Verde să respecte normele privind originea preferențială prin utilizarea peștelui provenind din alte state din Africa de Vest.

               (3)

               Începând din 2008, cantitățile totale anuale acordate Capului Verde în temeiul derogării au contribuit semnificativ la îmbunătățirea situației sectorului de prelucrare a peștelui din Capul Verde. Cantitățile respective au condus, de asemenea, într-o anumită măsură, la revitalizarea micilor ambarcațiuni de pescuit ale Capului Verde, care au o importanță vitală pentru această țară.

               (4)

               Argumentele incluse în cerere arată că, în absența derogării, capacitatea industriei de prelucrare a peștelui din Capul Verde de a exporta în continuare către Uniune în cadrul sistemului SGP ar fi afectată semnificativ, ceea ce ar putea împiedica dezvoltarea viitoare a flotei Capului Verde în ceea ce privește ambarcațiunile mici de pescuit pești pelagici.

               (5)

               Este necesară o perioadă suplimentară pentru a consolida rezultatele obținute deja de Capul Verde în eforturile sale de a-și revitaliza flota locală de pescuit. Derogarea ar trebui să îi acorde Capului Verde suficient timp pentru a se pregăti în vederea respectării normelor privind obținerea originii preferențiale.

               (6)

               Având în vedere caracterul temporar al derogărilor acordate în ceea ce privește definiția conceptului de produse originare, derogarea ar trebui acordată pentru o perioadă de doi ani, cu începere de la 1 ianuarie 2017, în ceea ce privește cantitățile anuale de 2 500 de tone pentru preparatele sau conservele de fileuri de macrou și de 875 de tone pentru preparatele sau conservele de fileuri de melvă sau ton negru. Cu toate acestea, derogarea ar trebui să se încheie în ziua imediat anterioară datei intrării în vigoare a APE cu Africa de Vest, în cazul în care aceasta are loc înainte de 31 decembrie 2018.

               (7)

               Cantitățile stabilite în anexa la prezentul regulament sunt gestionate în conformitate cu articolele 49-54 din Regulamentul de punere în aplicare (UE) 2015/2447 al Comisiei (5), care reglementează gestionarea contingentelor tarifare.

               (8)

               Derogarea ar trebui acordată cu condiția ca autoritățile vamale din Capul Verde să ia măsurile necesare pentru a efectua controale cantitative asupra exporturilor produselor care fac obiectul derogării, și ca acestea să transmită Comisiei o declarație privind cantitățile pentru care certificatele de origine tip A au fost eliberate în conformitate cu prezentul regulament, precum și numerele de serie ale certificatelor respective.

               (9)

               Măsurile prevăzute de prezentul regulament ar trebui să intre în vigoare în ziua următoare datei publicării sale, pentru a se lua în considerare situația din Capul Verde și pentru a permite acestei țări să utilizeze derogarea fără întârziere. Din același motiv, prezentul regulament ar trebui să se aplice retroactiv, începând cu 1 ianuarie 2017.

               (10)

               Regulamentul de punere în aplicare (UE) nr. 439/2011 a expirat la 31 decembrie 2016 și a fost întemeiat pe articolul 89 din Regulamentul (CEE) nr. 2454/93 de stabilire a dispozițiilor de punere în aplicare a Codului vamal comunitar, care a fost abrogat cu efect de la 1 mai 2016. Este oportun să prelungească derogarea printr-un nou act de punere în aplicare adoptat în conformitate cu articolul 64 alineatul (6) din Codul vamal al Uniunii.

               (11)

               Măsurile prevăzute de prezentul regulament sunt conforme cu avizul Comitetului Codului vamal,

         ADOPTĂ PREZENTUL REGULAMENT:
   Articolul 1
   Prin derogare de la articolul 41 litera (b) și de la articolul 45 din Regulamentul delegat (UE) 2015/2446 al Comisiei (6), preparatele sau conservele de fileuri de macrou și preparatele sau conservele de fileuri de melvă sau ton negru de la codurile NC 1604 15 11 și ex 1604 19 97, produse în Capul Verde din pești neoriginari, sunt considerate ca fiind originare din Capul Verde, în conformitate cu articolele 2, 3 și 4 din prezentul regulament.
   Articolul 2
   (1)   Derogarea se aplică pentru produsele care au fost exportate din Capul Verde și declarate pentru a fi puse în liberă circulație în Uniune în perioada cuprinsă între 1 ianuarie 2017 și:

               (a)

               31 decembrie 2018; sau

               (b)

               în cazul în care Acordul de parteneriat economic dintre Uniune și Africa de Vest, parafat la 30 martie 2014 („APE”), intră în vigoare la data de sau înainte de 31 decembrie 2018, ziua imediat anterioară datei intrării în vigoare a APE.

         (2)   Derogarea se aplică produselor în limita cantității anuale indicate în anexă.
   (3)   Aplicarea derogării este subordonată respectării condițiilor prevăzute la articolul 43 din Regulamentul delegat (UE) 2015/2446.
   Articolul 3
   Cantitățile stabilite în anexa la prezentul regulament sunt gestionate în conformitate cu articolele 49-54 din Regulamentul de punere în aplicare (UE) 2015/2447, care reglementează gestionarea contingentelor tarifare.
   Articolul 4
   Derogarea se acordă în următoarele condiții:

               1.

               Autoritățile vamale din Capul Verde iau măsurile necesare pentru a efectua controale cantitative asupra exporturilor produselor menționate la articolul 1.

               2.

               Certificatul de origine tip A eliberat de autoritățile competente din Capul Verde în temeiul prezentului regulament trebuie să cuprindă, în caseta numărul 4, următoarea mențiune: „Derogare – Regulamentul (UE) 2017/968”.

               3.

               Autoritățile competente din Capul Verde transmit Comisiei, în fiecare trimestru, o declarație a cantităților pentru care au fost eliberate certificate de origine tip A, în conformitate cu prezentul regulament, precum și numerele de serie ale certificatelor respective.

         Articolul 5
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică de la 1 ianuarie 2017.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 8 iunie 2017.

            Pentru Comisie

            Președintele

         Jean-Claude JUNCKER

      (1)  JO L 269, 10.10.2013, p. 1.

      (2)  Regulamentul (UE) nr. 978/2012 al Parlamentului European și al Consiliului din 25 octombrie 2012 de aplicare a unui sistem generalizat de preferințe tarifare și de abrogare a Regulamentului (CE) nr. 732/2008 al Consiliului (JO L 303, 31.10.2012, p. 1).

      (3)  Regulamentul de punere în aplicare (UE) nr. 439/2011 al Comisiei din 6 mai 2011 privind acordarea unei derogări de la Regulamentul (CEE) nr. 2454/93 în ceea ce privește definiția conceptului de „produse originare” folosit în cadrul sistemului de preferințe tarifare generalizate, pentru a ține seama de situația specială din Capul Verde în ceea ce privește exporturile anumitor produse pescărești către Uniunea Europeană (JO L 119, 7.5.2011, p. 1).

      (4)  Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (JO L 253, 11.10.1993, p. 1).

      (5)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558).

      (6)  Regulamentul delegat al Comisiei (UE) 2015/2446 din 28 iulie 2015 de completare a Regulamentului (UE) nr. 952/2013 al Parlamentului European și al Consiliului în ceea ce privește normele detaliate ale anumitor dispoziții ale Codului vamal al Uniunii (JO L 343, 29.12.2015, p. 1).

      ANEXĂ

                  Nr. de ordine

                  Codul NC

                  Descrierea mărfurilor

                  Perioade

                  Cantitatea anuală (greutate netă în tone)

                  09.1647

                  1604 15 11
                  ex 1604 19 97

                  Preparate sau conserve de fileuri de macrou (Scomber scombrus, Scomber japonicus, Scomber colias)

                  de la 1.1.2017 până la data stabilită în conformitate cu articolul 2 alineatul (1) literele (a) și (b)

                  2 500

                  09.1648

                  ex 1604 19 97

                  Preparate sau conserve de fileuri de melvă sau ton negru (Auxis thazard, Auxis rochei)

                  de la 1.1.2017 până la data stabilită în conformitate cu articolul 2 alineatul (1) literele (a) și (b)

                  875


title: Regulamentul de punere în aplicare (UE) nr. 1142/2013 al Comisiei din 12 noiembrie 2013 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Chaource (DOP)]

text:
               14.11.2013

               RO

               Jurnalul Oficial al Uniunii Europene

               L 303/8

         REGULAMENTUL DE PUNERE ÎN APLICARE (UE) NR. 1142/2013 AL COMISIEI
   din 12 noiembrie 2013
   de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Chaource (DOP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
   întrucât:

               (1)

               În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Franței de aprobare a unei modificări a caietului de sarcini al denumirii de origine protejate „Chaource”, înregistrată în temeiul Regulamentului (CE) nr. 1107/96 al Comisiei (2), astfel cum a fost modificat prin Regulamentul (CE) nr. 1326/2008 al Comisiei (3).

               (2)

               Deoarece modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene
                   (4), în conformitate cu articolul 50 alineatul (2) litera (a) din regulamentul respectiv.

               (3)

               Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea ar trebui aprobată,

         ADOPTĂ PREZENTUL REGULAMENT:
   Articolul 1
   Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea care figurează în anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 12 noiembrie 2013.

            Pentru Comisie, pentru președinte

         Algirdas ŠEMETA

            Membru al Comisiei

      (1)  JO L 343, 14.12.2012, p. 1.

      (2)  JO L 148, 21.6.1996, p. 1.

      (3)  JO L 345, 23.12.2008, p. 20.

      (4)  JO C 159, 5.6.2013, p. 7.

      ANEXĂ
      Produse agricole destinate consumului uman enumerate în anexa I la tratat:

         Clasa 1.3.   Brânzeturi

      FRANȚA
      Chaource (DOP)


title: Regulamentul de punere în aplicare (UE) nr. 702/2012 al Comisiei din 30 iulie 2012 de stabilire a valorilor forfetare de import pentru fixarea prețului de intrare pentru anumite fructe și legume

text:
               31.7.2012

               RO

               Jurnalul Oficial al Uniunii Europene

               L 203/64

         REGULAMENTUL DE PUNERE ÎN APLICARE (UE) NR. 702/2012 AL COMISIEI
   din 30 iulie 2012
   de stabilire a valorilor forfetare de import pentru fixarea prețului de intrare pentru anumite fructe și legume
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1),
   având în vedere Regulamentul de punere în aplicare (UE) nr. 543/2011 al Comisiei din 7 iunie 2011 de stabilire a normelor de aplicare a Regulamentului (CE) nr. 1234/2007 al Consiliului în sectorul fructelor și legumelor și în sectorul fructelor și legumelor procesate (2), în special articolul 136 alineatul (1),
   întrucât:

               (1)

               Regulamentul de punere în aplicare (UE) nr. 543/2011 prevede, ca urmare a rezultatelor negocierilor comerciale multilaterale din cadrul Rundei Uruguay, criteriile pentru stabilirea de către Comisie a valorilor forfetare de import din țări terțe pentru produsele și perioadele menționate în partea A din anexa XVI la regulamentul respectiv.

               (2)

               Valoarea forfetară de import se calculează în fiecare zi lucrătoare, în conformitate cu articolul 136 alineatul (1) din Regulamentul de punere în aplicare (UE) nr. 543/2011, ținând seama de datele zilnice variabile. Prin urmare, prezentul regulament trebuie să intre în vigoare la data publicării în Jurnalul Oficial al Uniunii Europene,

         ADOPTĂ PREZENTUL REGULAMENT:
   Articolul 1
   Valorile forfetare de import prevăzute la articolul 136 din Regulamentul de punere în aplicare (UE) nr. 543/2011 sunt stabilite în anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 30 iulie 2012.

            Pentru Comisie, pentru președinte

         José Manuel SILVA RODRÍGUEZ

            Director general pentru agricultură și dezvoltare rurală

      (1)  JO L 299, 16.11.2007, p. 1.

      (2)  JO L 157, 15.6.2011, p. 1.

      ANEXĂ
      Valorile forfetare de import pentru fixarea prețului de intrare pentru anumite fructe și legume

                  (EUR/100 kg)

                  Codul NC

                  Codul țării terțe (1)

                  Valoarea forfetară de import

                  0702 00 00

                  MK

                  58,9

                  XS

                  38,5

                  ZZ

                  48,7

                  0707 00 05

                  MK

                  53,8

                  TR

                  95,4

                  ZZ

                  74,6

                  0709 93 10

                  TR

                  98,0

                  ZZ

                  98,0

                  0805 50 10

                  AR

                  94,3

                  TR

                  91,0

                  UY

                  105,4

                  ZA

                  104,9

                  ZZ

                  98,9

                  0806 10 10

                  EG

                  216,8

                  IL

                  192,5

                  IN

                  210,3

                  MA

                  250,0

                  MX

                  301,8

                  TR

                  150,9

                  ZZ

                  220,4

                  0808 10 80

                  AR

                  116,7

                  BR

                  98,9

                  CL

                  107,4

                  NZ

                  135,3

                  US

                  114,9

                  ZA

                  107,6

                  ZZ

                  113,5

                  0808 30 90

                  AR

                  159,7

                  CL

                  129,6

                  NZ

                  175,8

                  ZA

                  113,9

                  ZZ

                  144,8

                  0809 10 00

                  AR

                  124,4

                  TR

                  165,1

                  ZZ

                  144,8

                  0809 29 00

                  TR

                  333,9

                  ZZ

                  333,9

                  0809 30

                  TR

                  167,0

                  ZZ

                  167,0

                  0809 40 05

                  BA

                  67,1

                  ZZ

                  67,1

         (1)  Nomenclatura țărilor stabilită prin Regulamentul (CE) nr. 1833/2006 al Comisiei (JO L 354, 14.12.2006, p. 19). Codul „ZZ” desemnează „alte origini”.


title: Regulamentul de punere în aplicare (UE) nr. 1343/2014 al Comisiei din 17 decembrie 2014 de modificare a Regulamentului (CE) nr. 951/2007 de stabilire a normelor de aplicare a programelor de cooperare transfrontalieră finanțate în cadrul Regulamentului (CE) nr. 1638/2006 al Parlamentului European și al Consiliului

text:
               18.12.2014

               RO

               Jurnalul Oficial al Uniunii Europene

               L 363/75

         REGULAMENTUL DE PUNERE ÎN APLICARE (UE) NR. 1343/2014 AL COMISIEI
   din 17 decembrie 2014
   de modificare a Regulamentului (CE) nr. 951/2007 de stabilire a normelor de aplicare a programelor de cooperare transfrontalieră finanțate în cadrul Regulamentului (CE) nr. 1638/2006 al Parlamentului European și al Consiliului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1638/2006 al Parlamentului European și al Consiliului din 24 octombrie 2006 de stabilire a dispozițiilor generale privind instituirea unui instrument european de vecinătate și de parteneriat (1), în special articolul 11 alineatul (1),
   întrucât:

               (1)

               Comisia a adoptat Regulamentul (CE) nr. 951/2007 (2).

               (2)

               Având în vedere demararea cu întârziere a programelor de cooperare transfrontalieră finanțate în cadrul instrumentului european de vecinătate și parteneriat, faza de punere în aplicare a proiectelor a fost prelungită de la 31 decembrie 2014 la 31 decembrie 2015 prin Regulamentul de punere în aplicare (UE) nr. 435/2011 al Comisiei (3). Prin urmare, faza de închidere și dispozițiile relevante ar trebui adaptate în consecință.

               (3)

               Ar trebui introdusă o clauză care să îi permită Comisiei să aprobe extinderea perioadei de execuție a unui program operațional comun, la solicitarea motivată a comisiei de monitorizare comună în cazul unor nevoi sau circumstanțe neprevăzute și justificate în mod corespunzător.

               (4)

               Tratarea eficientă a neregulilor este esențială pentru a proteja interesele financiare ale Uniunii și pentru a garanta principiul bunei gestiuni financiare a programelor. În acest sens și în condițiile în care corecțiile financiare sunt principalul instrument utilizat pentru a remedia neregulile legate de cheltuielile finanțate de Uniune în cadrul gestiunii partajate, ar trebui să fie introduse în Regulamentul (CE) nr. 951/2007 dispoziții relevante privind corecțiile financiare.

               (5)

               Pentru a oferi securitate juridică țărilor participante, este oportun să se stabilească modalitățile și procedurile specifice pentru corecțiile financiare efectuate de către autoritățile de gestionare comună, cu respectarea principiilor egalității de tratament, transparenței și proporționalității.

               (6)

               Prin urmare, Regulamentul (CE) nr. 951/2007 ar trebui modificat în consecință.

               (7)

               Măsurile prevăzute în prezentul regulament sunt conforme cu avizul comitetului înființat prin Regulamentul (UE) nr. 232/2014 al Parlamentului European și al Consiliului (4),

         ADOPTĂ PREZENTUL REGULAMENT:
   Articolul 1
   Regulamentul (CE) nr. 951/2007 se modifică după cum urmează:

               1.

               Se introduce articolul 26a, cu următorul text:
               „Articolul 26a
               Corecțiile financiare efectuate de către autoritatea de gestionare comună
               (1)   Autoritatea de gestionare comună este cea care răspunde, în primă instanță, de prevenirea și investigarea neregulilor și de efectuarea corecțiilor financiare necesare, precum și de derularea procedurilor de recuperare.
               Autoritatea de gestionare comună efectuează corecțiile financiare necesare în raport cu neregulile individuale care au fost identificate la nivelul proiectelor sau al asistenței tehnice. Corecțiile financiare constau în anularea totală sau parțială a contribuției Uniunii la un proiect sau la asistența tehnică. Autoritatea de gestionare comună ține seama de natura și de gravitatea neregulilor și a pierderilor financiare și aplică o corecție financiară proporțională. Criteriile de stabilire a nivelului corecției financiare care trebuie aplicată și criteriile de aplicare a corecțiilor financiare forfetare sau extrapolate pot fi cele adoptate în conformitate cu Regulamentul (UE) nr. 1303/2013 al Parlamentului European și al Consiliului (5), în special cu articolul 144, precum și cele prevăzute în Decizia Comisiei din 19 decembrie 2013 (6). Corecțiile financiare se înregistrează în conturile anuale de către autoritatea de gestionare comună pentru anul contabil în care se decide anularea.
               (2)   Contribuția Uniunii care a fost anulată în conformitate cu alineatul (1) poate fi reutilizată în cadrul programului în cauză, în condițiile prevăzute la alineatul (3). Realocarea resurselor acestui program respectă, inter alia, dispozițiile articolelor 7, 13, 18 și 43.
               (3)   Contribuția anulată în conformitate cu alineatul (1) nu poate fi reutilizată pentru proiectul care a făcut obiectul unei corecții financiare sau pentru proiectele selectate prin proceduri de cereri de propuneri.

               2.

               Articolul 32 se înlocuiește cu următorul text:
               „Articolul 32
               Raportul final privind punerea în aplicare a programului operațional comun include, mutatis mutandis, aceleași elemente ca și rapoartele anuale, inclusiv anexele, pentru întreaga durată a programului. Acesta trebuie să fie prezentat până cel târziu la 30 iunie 2017 pentru programele în cazul cărora faza de punere în aplicare a fost prelungită de la 31 decembrie 2014 la 31 decembrie 2015 și până cel târziu la 30 iunie 2016 pentru programele a căror fază de punere în aplicare se încheie la 31 decembrie 2014.”

               3.

               Articolul 43 se modifică după cum urmează:

                           (a)

                           alineatul (1) se înlocuiește cu următorul text:
                           „(1)   Perioada de execuție a fiecărui program operațional comun începe cel mai devreme la data adoptării programului operațional comun de către Comisie și se încheie cel târziu la 31 decembrie 2017.”;

                           (b)

                           alineatul (2) litera (c) se înlocuiește cu următorul text:

                                       „(c)

                                       o fază de închidere financiară a programului operațional comun, care include închiderea financiară a tuturor contractelor încheiate în cadrul programului, evaluarea ex post a programului, prezentarea raportului final și plata finală sau recuperarea finală de către Comisie. Această fază se încheie la 31 decembrie 2017 cel târziu.”

                                 ;

                           (c)

                           se adaugă un nou alineat (3):
                           „(3)   Fără a aduce atingere dispozițiilor de la alineatele (1) și (2), în cazul unor nevoi sau circumstanțe neprevăzute și justificate în mod corespunzător, la cererea motivată a comisiei de monitorizare comună, Comisia poate fi de acord cu prelungirea perioadei de execuție a unui program operațional comun. În acest caz, datele pentru prezentarea raportului final prevăzut la articolul 32 nu se aplică.”

         Articolul 2
   Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 17 decembrie 2014.

            Pentru Comisie

            Președintele

         Jean-Claude JUNCKER

      (1)  JO L 310, 9.11.2006, p. 1.

      (2)  Regulamentul (CE) nr. 951/2007 al Comisiei din 9 august 2007 de stabilire a normelor de aplicare a programelor de cooperare transfrontalieră finanțate în cadrul Regulamentului (CE) nr. 1638/2006 al Parlamentului European și al Consiliului de stabilire a dispozițiilor generale privind instituirea unui instrument european de vecinătate și de parteneriat (JO L 210, 10.8.2007, p. 10).

      (3)  Regulamentul de punere în aplicare (UE) nr. 435/2011 al Comisiei de modificare a Regulamentului (CE) nr. 951/2007 de stabilire a normelor de aplicare a programelor de cooperare transfrontalieră finanțate în cadrul Regulamentului (CE) nr. 1638/2006 al Parlamentului European și al Consiliului (JO L 118, 6.5.2011, p. 1.)

      (4)  Regulamentul (UE) nr. 232/2014 al Parlamentului European și al Consiliului din 11 martie 2014 de instituire a unui instrument european de vecinătate (JO L 77, 15.3.2014, p. 27).

      (5)  Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (JO L 347, 20.12.2013, p. 320).

      (6)  Decizia Comisiei din 19 decembrie 2013 privind instituirea și aprobarea orientărilor pentru stabilirea corecțiilor financiare pe care Comisia trebuie să le aplice, în cazul nerespectării normelor în materie de achiziții publice, asupra cheltuielilor finanțate de Uniune în cadrul gestiunii partajate [C(2013) 9527].”


title: Regulamentul de punere în aplicare (UE) nr. 1345/2011 al Consiliului din 19 decembrie 2011 privind punerea în aplicare a Regulamentului (CE) nr. 194/2008 de reînnoire și de întărire a măsurilor restrictive instituite împotriva Birmaniei/Myanmar

text:
               21.12.2011

               RO

               Jurnalul Oficial al Uniunii Europene

               L 338/19

         REGULAMENTUL DE PUNERE ÎN APLICARE (UE) NR. 1345/2011 AL CONSILIULUI
   din 19 decembrie 2011
   privind punerea în aplicare a Regulamentului (CE) nr. 194/2008 de reînnoire și de întărire a măsurilor restrictive instituite împotriva Birmaniei/Myanmar
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 194/2008 al Consiliului din 25 februarie 2008 de reînnoire și de întărire a măsurilor restrictive instituite împotriva Birmanei/Myanmar (1), în special articolul 18 alineatul (5),
   întrucât:

               (1)

               La 25 februarie 2008, Consiliul a adoptat Regulamentul (CE) nr. 194/2008 de reînnoire și de întărire a măsurilor restrictive instituite împotriva Birmaniei/Myanmar.

               (2)

               În conformitate cu Decizia 2011/859/PESC a Consiliului de modificare a Deciziei 2010/232/PESC de reînnoire a măsurilor restrictive împotriva Birmaniei/Myanmar (2), informațiile referitoare la o entitate de pe lista din anexa V la Regulamentul (CE) nr. 194/2008 ar trebui actualizate.

               (3)

               Anexa V la Regulamentul (CE) nr. 194/2008 ar trebui actualizată în consecință,

         ADOPTĂ PREZENTUL REGULAMENT:
   Articolul 1
   În anexa V la Regulamentul (CE) nr. 194/2008, rubrica referitoare la Mayar (H.K) Ltd se înlocuiește cu următorul text:

                  „Mayar India Ltd (Yangon Branch)

                  37, Rm (703/4), Level (7), Alanpya Pagoda Rd, La Pyayt Wun Plaza, Dagon, Yangon.”

   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 decembrie 2011.

            Pentru Consiliu

            Președintele

         M. KOROLEC

      (1)  JO L 66, 10.3.2008, p. 1.

      (2)  A se vedea pagina 55 din prezentul Jurnal Oficial.